Na podlagi tretjega odstavka 6. člena, tretjega odstavka 23. člena in prvega odstavka 66. člena Zakona o zdravju živali (Uradni list RS, št. 100/25) ter za izvrševanje 8. točke 45. člena Zakona o veterinarstvu (Uradni list RS, št. 33/01, 45/04 – ZdZPKG, 62/04 – odl. US, 93/05 – ZVMS, 90/12 – ZdZPVHVVR, 22/18 in 100/25 – ZZdrŽiv) minister za kmetijstvo izdaja

Pravilnik o spremembi in dopolnitvi Pravilnika o ukrepih v zvezi z okužbo z virusom modrikastega jezika (serotipi 1-24)
1. člen

	V Pravilniku o ukrepih v zvezi z okužbo z virusom modrikastega jezika (serotipi 1-24) (Uradni list RS, št. 114/25) se doda nov, 7.a člen, ki se glasi:


»7.a člen (zagotavljanje ugodne epizootiološke situacije)

	(1) Za zagotavljanje ugodne epizootiološke situacije Uprava v skladu z zakonom, ki ureja zdravje živali, zagotovi povračilo stroškov cepiva za izvedbo prostovoljnega cepljenja proti BTV.

	(2) Cepljenje iz tega člena opravijo veterinarske organizacije in podatke o cepljenju vnesejo v EPI.

	(3) Višino povračila stroškov iz prvega odstavka tega člena določi generalni direktor Uprave s sklepom, ki ga objavi na osrednjem spletnem mestu državne uprave.

	(4) Veterinarske organizacije izdajo zahtevek za povračilo stroškov cepiva iz tega člena do 10. v mesecu za pretekli mesec. Kot podlaga za zahtevek se štejejo vnosi v EPI, ki izkazujejo opravljeno delo.«.
2. člen

	V 9. členu se v prvem odstavku 2. točka spremeni tako, da se glasi:

	»2. nabava primerne količine ustreznega cepiva iz 7. člena tega pravilnika in povračilo stroškov cepiva iz 7.a člena tega pravilnika; nabava cepiva iz 7. člena tega pravilnika vključuje nabavo, skladiščenje, sproščanje na trg in distribucijo cepiva BTV do veterinarskih organizacij;«.
KONČNA DOLOČBA
3. člen

	Ta pravilnik začne veljati petnajsti dan po objavi v Uradnem listu Republike Slovenije.

